सन् 1947 में गाजियाबाद भारत विभाजन की आंच झेल रहा था। पिण्डी लाहौर से भाग कर आने वाले लोग सिर्फ दिल्ली को अपना ठिया नहीं बना रहे थे। उनका मुंह गाजियाबाद की तरफ भी बराबर था। कभी भी अफवाह फैलती 'आज आधी रात को पाकिस्तानी आकर हमला बोलेंगे।' हमें तब तक शहर में मकान नहीं मिला था। हम शम्भूदयाल कालेज की विज्ञान प्रयोगशाला में रह रहे थे। हमले की आशंका वाली रात, कालेज के चपरासी और चौकीदार छत के ऊपर ढेर सा फूस बिछा देते और एक कोने में ईंटों के अध्दों का ढेर लगा देते, ''बेबी लोग, दबक कर सोना, हाथ पैर बाहर एकदम नहीं निकालना। फिर भी अगर अल्ला मुल्ला चढ़ आयें तो ये अध्दे उन पर मारना।'' वे समझाते।